ลุ้น SET ขึ้นตามภูมิภาค หลัง “บอนด์ยีลด์” ย่อ – ดอลลาร์ฯอ่อนค่า
ลุ้น SET ขึ้นตามภูมิภาค หลัง “บอนด์ยีลด์” ย่อ - ดอลลาร์ฯอ่อนค่า
10 มี.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสที่จะปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่เช้านี้ต่างเคลื่อนไหวในแดนบวกกันทั่วหน้า แต่ตลาดบ้านเราอาจขึ้นไม่แรงเหมือนตลาดหุ้นญี่ปุ่น, ตลาดหุ้นเกาหลี
โดยตลาดสหรัฐเมื่อคืนที่ผ่านมาได้ปรับตัวขึ้น โดยเฉพาะดัชนี Nasdaq ที่ขึ้นไปกว่า 3% หลังอัตราผลตอบแทนพันธบัตร (Bond yield) สหรัฐฯอ่อนลง ทำให้เงินดอลลาร์สหรัฐฯอ่อนค่าลงด้วย ส่งผลให้มีการกลับมาซื้อหุ้นในกลุ่มเทคโนโลยี แต่ตลาดบ้านเราไม่มีกลุ่มนี้ แต่กลุ่มอิเล็กทรอนิกส์ และชิ้นส่วนยานยนต์ที่ราคาหุ้นปรับตัวลงไปมากแล้วก็อาจมีการฟื้นขึ้นมาได้บ้าง
ทั้งนี้ ตลาดบ้านเราอาจได้รับแรงกดดันจากกลุ่มแบงก์ที่อาจอ่อนตัวลงได้ และกลุ่มพลังงานก็อาจพักฐานบ้างหลังจากที่ขึ้นไปมากแล้ว อย่างไรก็ดี ตลาดบ้านเรายังมีปัจจัยบวกจากมาตรการผ่อนคลายต่าง ๆ ที่เพิ่มเข้ามา และยังมีปัจจัยเฉพาะในเรื่องกัญชง-กัญชาด้วย
อย่างไรก็ดี ให้ติดตามการโหวตเสียงในที่ประชุมสภาผู้แทนราษฏรของสหรัฐฯในเรื่องมาตรการกระตุ้นเศรษฐกิจของสหรัฐฯ ซึ่งก็คาดว่าจะผ่านไปได้ และติดตามตัวเลขเงินเฟ้อของจีน และสหรัฐฯในวันนี้
พร้อมให้แนวรับ 1,542-1,535 จุด ส่วนแนวต้าน 1,560-1,567 จุด